b'\n_START_ARTICLE_\nJosip Pangerc\n_START_SECTION_\nOtro\xc5\xa1tvo in mladost\n_START_PARAGRAPH_\nJosip Pangerc se je 3.januarja rodil Jo\xc5\xbeefu Jakobu Pangerc in Mariji Ko\xc4\x8devar Gottscher por. Pangerc v rodbinski hi\xc5\xa1i v Dolini pri Trstu. Krstili so ga z imenom Josephus Casparus. Josipov o\xc4\x8de Jo\xc5\xbeef Pangerc (rojen 15.avgusta 1823) je bil veleposestnik in sodnik. V 50. letih 19.stoletja je nasledil zadnjega Mejnega Grofa in bil postavljen za nad\xc5\xbeupana (Podest\xc3\xa0) velike dolinske ob\xc4\x8dine._NEWLINE_Josipovo nadarjenost je \xc5\xbee v njegovi otro\xc5\xa1ki dobi spoznal tedanji dolinski dekan vitez Jurij Greogrius Jan, ki je nagovoril star\xc5\xa1e, da so de\xc4\x8dka po dokon\xc4\x8dani ve\xc4\x8dstopenjski \xc5\xa1oli v Dolini vpisali na Realko v Ljubljano. Isto\xc4\x8dasno se je Josip vpisal na orglarsko \xc5\xa1olo v Ljubljani pri profesorju Antonu Foersterju. Po dokon\xc4\x8dani izobrazbi se je v vrnil v svojo rojstno vas Dolino. Takoj je kot 16-letni fant prevzel cerkveno orglanje in ljudsko petje. Isto\xc4\x8dasno se je zaposlil v ob\xc4\x8dinskem uradu in se za\xc4\x8del privajati ob\xc4\x8dinskega poslovanja. Pangerc se je po dokon\xc4\x8danih \xc5\xa1tudijih v Ljubljani odlo\xc4\x8dil za nadaljnje \xc5\xa1olanje. Diplomiral je z visoko oceno na Cesarski in kraljevski trgovski in pomorski akademiji v Trstu. Poleg maternega jezika \xe2\x80\x93 sloven\xc5\xa1\xc4\x8dine - je obvladal \xc5\xa1e nem\xc5\xa1ki, italijanski, hrva\xc5\xa1ki, mad\xc5\xbearski in francoski jezik.\n_START_SECTION_\nOdraslost\n_START_PARAGRAPH_\n\xc4\x8cez nekaj let je bil Josip organist in zborovodja. Za zborovsko petje je napisal tudi ve\xc4\x8d priredb in avtorskih pesmi. Bil je ob\xc4\x8dinski tajnik, zatem \xc5\xbeupan in de\xc5\xbeelni dr\xc5\xbeavni poslanec in de\xc5\xbeelni odbornik. Nato je bil izvoljen v gospodarski in finan\xc4\x8dni de\xc5\xbeelni odbor za celotno istrsko de\xc5\xbeelo oziroma Markrofijo Istro. U\xc5\xbeival je sloves strokovnjaka v finan\xc4\x8dnih, trgovskih in prometnih zadevah. Poleg vseh teh nalog je imel \xc5\xa1e veliko drugih obveznosti, ki so mu jih nalagala razna gospodarska in kulturna dru\xc5\xa1tva. Leta 1894 je ponovno obudil in ustanovil izobra\xc5\xbeevalno-pevsko dru\xc5\xa1tvo v Dolini. Poimenoval ga je po Valentinu Vodniku in bil dolgo obodobje njegov zborovodja in predsednik. Ve\xc4\x8d let je imelo dru\xc5\xa1tvo sede\xc5\xbe pri Pangercu doma v veliki prireditveni dvorani Pangerc. _NEWLINE_Pangerc je bil ve\xc4\x8dletni predsednik Okrajne kmetijske zadruge, ustanovitelj, predsednik in do smrti odbornik Posojilnice in hranilnice v Dolini, ustanovitelj in ve\xc4\x8dletni predsednik Okrajne vinarske zadruge v Dolini, odbornik politi\xc4\x8dnega dru\xc5\xa1tva Edinost, predsednik podru\xc5\xbenice \xc5\xa0olskega dru\xc5\xa1tva, ustanovitelj hidro-termalnega zdravili\xc5\xa1\xc4\x8da po Kneippovem na\xc4\x8dinu v Dolini, generalni cesarski in kraljevski po\xc5\xa1tni ekspedient za dolinsko ob\xc4\x8dino itd., itd._NEWLINE_Zaslu\xc5\xbeen je za zidavo \xc5\xa1olskih stavb v ob\xc4\x8dini Dolina. Pod njegovim \xc5\xbeupanovanjem so pozidali \xc5\xa1olske stavbe v Ricmanjih, Bor\xc5\xa1tu, Boljuncu, Ospu ter veliko jubilejno \xc5\xa1olo v Dolini, ki je bila zgrajena ob 60. jubileju vladanja cesarja Franca Jo\xc5\xbeefa I. Leta 1906 je dal sezidati dr\xc5\xbeavno cesto \xc4\x8dez Dolino, vse do Ma\xc4\x8dkolj, Socerba in Kastelca. Pred tem posegom ni bilo med navedenimi vasmi cestnih povezav; obstajale so le o\xc5\xbeje steze._NEWLINE_Leta 1908 je Pangerc kandidiral na de\xc5\xbeelnozborskih volitvah v Istri in \xc4\x8detrtem volilnem okraju splo\xc5\xa1ne skupine. Pri kampanji mu je pomagal \xc4\x8dasopis Edinost. Bil je izvoljen za de\xc5\xbeelnega poslanca. Zato je mnogokrat potoval na Dunaj in v druge kraje. Na Dunaju je bil nekajkrat v avdienci pri cesarju Francu Jo\xc5\xbeefu I._NEWLINE_Med prvo svetovno vojno bil je Pangerc kot dr\xc5\xbeavni funkcionar od leta 1915 do leta 1916 v Budimpe\xc5\xa1ti in nato od leta 1916 do leta 1919 na Dunaju, kjer je opravljal svojo slu\xc5\xbebo._NEWLINE_Po koncu prve svetovne vojne je to ozemlje pripadlo Kraljevini Italiji. Pangerc je bil skupaj z biv\xc5\xa1im \xc5\xa1olskim nadzornikom Matej\xc4\x8di\xc4\x8dem in z Vratovi\xc4\x87em tudi \xc4\x8dlan Istrskega de\xc5\xbeelnega odbora \xe2\x80\x93 surogata za de\xc5\xbeelno avtonomijo, dokler ni bila Dolina priklju\xc4\x8dena k Tr\xc5\xbea\xc5\xa1ki pokrajini. Leta 1922 je bil na dr\xc5\xbeavnozborskih volitvah ponovno izvoljen za dr\xc5\xbeavnega poslanca. Na pro\xc5\xa1njo stare\xc5\xa1in in ob\xc4\x8dinskega komisarja je ponovno pristopil v ob\xc4\x8dinski Odbor Ob\xc4\x8dine Dolina. Ponovna izvolitev v Istrski izredni de\xc5\xbeelni zbor je bila zanj osebno zelo pomembna, saj je skupaj s poslancem z Matej\xc4\x8di\xc4\x8dem in Vratovi\xc4\x87em zastopal vso slovansko ljudstvo celotne Istre. Ob dr\xc5\xbeavnozborskih volitvah se je moral skrivati pred fa\xc5\xa1isti, saj so nanj dvakrat pripravili hud atentat z bombo.\n_START_SECTION_\nDr\xc5\xbeavni pogreb\n_START_PARAGRAPH_\nPred smrtjo ga je doma obiskal zadnji slovenski tr\xc5\xbea\xc5\xa1ko-koprski \xc5\xa1kof Alojzij Fogar. Podelil mu je poseben blagoslov in se mu zahvalil za vse, kar je storil za Cerkev in slovenski narod. Pangerc je po dolgotrajni bolezni umrl v svoji hi\xc5\xa1i v Dolini 6. julija 1925. Celotna Ob\xc4\x8dina in de\xc5\xbeela Istra sta \xc5\xbealovali. V Dolini so plapolale \xc4\x8drne zastave. \xc5\xbdalni oder (katafalk) so najprej postavili v prostorih Panger\xc4\x8deve hi\xc5\xa1e. Nato so krsto prenesli v cerkev sv. Urha \xc5\xa0kofa v Dolini. Na pogrebu se je zbralo ve\xc4\x8d tiso\xc4\x8d ljudi. Zastopana je bila vsa tamkaj\xc5\xa1nja visoka duhov\xc5\xa1\xc4\x8dina iz dolinske dekanije in iz koprsko-tr\xc5\xbea\xc5\xa1ke \xc5\xa1kofije ter tr\xc5\xbea\xc5\xa1ke, dolinske in pokrajinske oblasti, biv\xc5\xa1i de\xc5\xbeelni odborniki in svetovalci, vsi \xc5\xa1olarji in u\xc4\x8ditelji dolinske ob\xc4\x8dine (de\xc5\xbeelni komisar, ob\xc4\x8dinski komisar, predstavniki ob\xc4\x8dinskih oblasti, predsednik in odborniki politi\xc4\x8dnega dru\xc5\xa1tva Edinost za Trst in Istro, Laginja, Coti\xc4\x8d, predsednik dru\xc5\xa1tva "Vodnik" Josip \xc4\x8cuk s celotnim odborom, predsedniki in odborniki okrajne kmetijske zadruge, hranilnice in posojilnice v Dolini in vinarske zadruge itd)in \xc5\xa1e drugi visoki funkcionarji._NEWLINE_\xc5\xbdalni obred v dekanijski cerkvi sv. Urha \xc5\xa1kofa v Dolini je vodilo 6 kanonikov. Zadu\xc5\xa1nico sta s petjem spremljala cerkveni pevski zbor in zbor dru\xc5\xa1tva Vodnik. Pogreb se je vr\xc5\xa1il po takratnih protokolarnih pravilih z vsemi visokimi \xc4\x8dastmi pokojniku. Med \xc5\xbealnim pohodom do pokopali\xc5\xa1\xc4\x8da je igrala \xc5\xbealne pesmi godba iz Plavij. Na pokopali\xc5\xa1\xc4\x8du so sledili \xc5\xa1e govori dr\xc5\xbeavnega komisarja, \xc5\xbeupnika g. Malalana, predsednika dru\xc5\xa1tva Vodnik \xc4\x8cuka ter ostalih dveh predsednikov politi\xc4\x8dnega dru\xc5\xa1tva "Edinost" za Trst in Istro. Med \xc5\xbealnim sprevodom so Pangercu v spomin nesli 6 velikih vencev s spominskimi napisi._NEWLINE_Ob\xc4\x8dinski komisar Scialpi je odredil, da se je pogreb vr\xc5\xa1il na dr\xc5\xbeavne stro\xc5\xa1ke. Lokalni \xc4\x8dasopis Edinost iz Trsta je napisal \xc5\xa1tiri \xc4\x8dlanke o izgubi Josipa Pangerca. Na za\xc4\x8detku prvega \xc4\x8dlanka je novinar napisal, da niso \xc5\xa1e bele\xc5\xbeili in nikoli videli tako velike mno\xc5\xbeice ljudi v Bregu. Pisali so, da je bilo nemogo\xc4\x8de stopiti do hi\xc5\xa1e, kjer je le\xc5\xbeal pokojnik ter da je bil va\xc5\xa1ki trg preplavljen z \xc5\xbealnimi gosti. Medtem ko so pokojnika polagali v grob, se je iz cerkve in spodnjega dela vasi \xc5\xa1e vrstila vrsta ljudi, ki so v sprevodu korakali iz cerkve proti pokopali\xc5\xa1\xc4\x8du, ki je nekaj kilometrov oddaljen od vasi. O izgubi Josipa Pangerc pa so na prvih straneh pisali \xc5\xa1e \xc4\x8dasopisi Mali list, Novice, Slovenec) v Ljubljani ter nekateri hrva\xc5\xa1ki \xc4\x8dasopisi. Scialpi je v Panger\xc4\x8dev spomin dal postaviti na pokopali\xc5\xa1\xc4\x8du v Dolini spomenik z obeliskom in spominsko plo\xc5\xa1\xc4\x8do.\n_START_SECTION_\nVe\xc4\x8dstopenjska dr\xc5\xbeavna \xc5\xa1ola Josip Pangerc\n_START_PARAGRAPH_\nNjemu gre zasluga, da so med njegovim \xc5\xbeupanovanjem nastale slovenske \xc5\xa1ole v dolinski ob\xc4\x8dini: v Ricmanjih, v Bor\xc5\xa1tu, v Boljuncu, na Ospu, predvsem pa velika jubilejna \xc5\xa1ola v Dolini, sedaj sede\xc5\xbe ve\xc4\x8dstopenjske \xc5\xa1ole, ki je bila zgrajena leta 1908 ob 60. letnici Cesarjevega vladanja. Na tem sloni tudi utemeljitev Zavodnega sveta, da so 15. marca 2014 dr\xc5\xbeavno ve\xc4\x8dstopenjsko \xc5\xa1olo slovesno poimenovali po Josipu Pangercu, ki je dal \xc5\xa1olstvu v Dolini velik zagon, posejal ob\xc4\x8dino s postojankami slovenske kulture, ki so se ohranile tudi v te\xc5\xbekih \xc4\x8dasih vsiljene italianizacije._NEWLINE_Panger\xc4\x8dev doprinos na podro\xc4\x8dju \xc5\xa1olstva v vaseh sedanje dolinske in miljske ob\xc4\x8dine je bila pomembna nalo\xc5\xbeba za bodo\xc4\x8de generacije: prispeval je h kapilarnemu \xc5\xa1irjenju slovenske besede v dolgotrajni in obvezni ustanovi, dvignil je kulturno raven kme\xc4\x8dke mladine, druga\xc4\x8de obsojene na nepopolno in pomanjkljivo izobra\xc5\xbeevanje. Nenazadnje je stavba dolinske srednje \xc5\xa1ole v 20. letih gostovala neko vrsto ve\xc4\x8dstopenjske \xc5\xa1ole ante litteram , ko so v njej za nekaj \xc4\x8dasa sobivali otro\xc5\xa1ki vrtec, osnovna \xc5\xa1ola in \xc5\xa1ola, ki je uvajala v poklic._NEWLINE_Danes ve\xc4\x8dstopenjska \xc5\xa1ola Josipa Pangerca zdru\xc5\xbeuje vse slovenske otro\xc5\xa1ke vrtce, osnovne \xc5\xa1ole in srednjo \xc5\xa1olo v ob\xc4\x8dinah Dolina in Milje (Muggia) v Italiji.\n_START_SECTION_\nCesarska priznanja\n_START_PARAGRAPH_\nZa zasluge je prejel \xc5\xa1tiri \xc4\x8dastna odlikovanja, nekatera od teh iz Reda cesarja Franca Jo\xc5\xbeefa I.'